Samantha Maloney

Samantha Maloney (s. 11. joulukuuta 1975 New York) on yhdysvaltalainen rock-rumpali ja näyttelijä. Hän on soittanut muun muassa Holessa ja Mötley Crüessa sekä Peachesin taustayhtyeessä.
Ura.
Ura muusikkona.
Samantha Maloney syntyi 11. joulukuuta 1975 New Yorkissa, Hän sai ensimmäisen rumpusetkinsä jo viisivuotiaana. Samantha Maloney on kolmilapsisen perheen esikoinen ja entisen poliisin tytär. Nuorena urheilullinen Maloney harrasti koripalloa, mutta opiskeli myös lyömäsoittimia maineikkaassa Performing Arts High Schoolissa. 
Hänen suurimpiin musiikillisiin vaikuttajiin kuuluvat John Bonham, Phil Collins, Neil Peart ja Tommy Lee. Näiden rumpalilegendojen innoittamana Maloney päätti jatkaa musiikin parissa sen sijaan, että olisi tavoitellut vakavaa koripallouraa yliopistossa vuonna 1993. 
Ensimmäinen vakavampi bändi oli Shift, joka perustettiin Maloney’n ollessa lukion 11. luokalla. Yhtyeen kanssa Maloney äänitti EP:n "Pathos" (1994) sekä albumit "Spacesuit" (1995) ja "Get In"(1997). Läpimurto tapahtui vuonna 1998, kun Maloney valittiin Courtney Loven johtaman grunge rock -yhtyeen Holen-yhtyeen rumpaliksi, heidän "Celebrity Skin" -albumin kiertueelle. Hän kiersi Hole yhtyeen mukana ympäri maailmaa, muun muassa Japanissa ja Isossa-Britanniassa, ja esiintyi televisiossa, musiikkivideoilla, lehdissä ja haastatteluissa. 
Vuonna 2000 Mötley Crüe tarvitsi tuuraajaa rumpali Tommy Leelle. Maloney matkusti nopeasti Los Angelesiin. Hän esiintyi yhtyeen "Lewd, Crüed &amp; Tattooed" -DVD:llä (2002), joka kuvattiin "New Tattoo" -kiertueella. Taltioinnilla Maloney soittaa saumattomassa yhteistyössä Vince Neilin, Mick Marsin ja Nikki Sixxin kanssa yhtyeen klassikkokappaleita kuten "Kickstart My Heart", "Girls, Girls, Girls", "Home Sweet Home", "Live Wire" ja "Shout At The Devil." Työpaikka Mötley Crüen riveissä oli kuitenkin väliaikainen ja hän jätti yhtyeen kun Tommy Lee palasi takaisin yhtyeen riveihin. 
Vuonna 2004 Maloney perusti superkokoonpanon nimeltä The Chelsea yhdessä Melissa Auf der Maurin (Smashing Pumpkins, Hole), Paz Lenchantinin (A Perfect Circle) ja Radio Sloanin (The Need) kanssa. Samoihin aikoihin hän soitti rummut myös Courtney Loven soolodebyytille "America’s Sweetheart". Maloney on äänittänyt monia muita kappaleita ja singlejä erilaisten artistien kanssa. Vuonna 2006 hän vieraili Peachesin "Impeach My Bush" -albumilla ja kiersi tämän kanssa levyn tiimoilta. 
Vuonna 2010 muodosti Billy Ray Cyruksen kanssa bändin nimeltä Brother Clyde, jonka single "Lately" julkaistiin samana vuonna. Lisäksi Maloney on ollut mukana useissa muissa projekteissa artistien kuten Daryl Hannahin ja Scott Ianin (Anthrax) kanssa. Josh Homme pyysi Maloneyta mukaan Eagles of Death Metal -kokoonpanoon, jossa hän soitti kiertue rumpalina yli vuoden ajan. Hän myös manageroi hetken aikaa Los Angelesissa toiminutta teinityttöjen rock-yhtyettä Cherri Bomb.
Näyttelijänä.
Näyttelijänä Maloney on esiintynyt muun muassa Showtime-sarjassa "Californication" vuonna 2008 Lou Ashbyn autonkuljettajana kolmessa jaksossa. Vuonna 2006 hän näytteli The Velvet Undergroundin rumpalia Maureen Tuckeria elokuvassa "Factory Girl". Lisäksi hän soitti rumpuja Ridley Scottin "Black Hawk Down" -elokuvan musiikissa vuonna 2003 ja hän on ollut mukana TV-projektissa "Next Great Family Band".